FI Euroopan unionin virallinen lehti CE 88/155

(2004/C 88 E/0165)

KIRJALLINEN KYSYMYS P-3695/03

esittäjä(t): Margrietus van den Berg (PSE) komissiolle

(3. joulukuuta 2003)

Aihe: Maakohtaisten strategia-asiakirjojen väliarviointi Aasiassa ja Latinalaisessa Amerikassa

Maa- ja aluekohtaisilla strategia-asiakirjoilla pyritään luomaan johdonmukainen kehys yhteisön Aasiaan ja Latinalaiseen Amerikkaan kohdistuville kehitysyhteistyötoimille. Maakohtaisten strategia-asiakirjojen väliarvioinnissa arvioidaan strategia-asiakirjoissa asetettujen painopisteiden validiteettia. Ohjelmasuunnittelu-työn suuntaviivoissa prosessiin on otettu mukaan sidosryhmien kuuleminen. On itsestään selvää, että ohjelmasuunnittelu menettää merkityksensä ja oikeutuksensa, jos sidosryhmiä ei ole kuultu. Joidenkin kansalaisjärjestöjen mukaan useimmat, elleivät peräti kaikki, Aasiaa ja Latinalaisen Amerikan maita koskevat strategia-asiakirjat on kuitenkin ilmeisesti kirjoitettu virkamiesten työpöytien takana Brysselissä. Tämä heikentää vakavasti maakohtaisten strategia-asiakirjojen arvoa ja pätevyyttä.

Nyt maakohtaisten strategia-asiakirjojen väliarviointiin liittyvässä tarkastusprosessissa on ilmenemässä uusi ongelma. On selvää, että väliarviointi on validi ainoastaan, jos siinä noudatetaan selviä tavoitteita, suuntaviivoja ja tulosindikaattoreita ja prosessi on tarkkaan määritelty. AKT-maita varten on kehitetty suuntaviivat, mutta jostain tuntemattomasta syystä niiden ei katsota koskevan muita kehitysmaita. Vielä merkittävämpää on, että väliarviointeja toteutetaan muissa kehitysmaissa ilman minkäänlaisia suuntaviivoja, tiedotusta tai avointa prosessia. Komissio on myös antanut ymmärtää, ettei se pyri tässä prosessissa kuulemaan sidosryhmiä, muun muassa kansalaisyhteiskuntaa, eikä anna niiden kuulemiselle arvoa. Tämä on erittäin outo näkökanta.

1. Aikooko komissio soveltaa AKT-maissa toteutettavia väliarviointeja varten kehitettyjä suuntaviivoja muiden kehitysmaiden väliarviointeihin?

2. Jos se ei aio näin tehdä, mitä suuntaviivoja on kehitetty muiden kehitysmaiden väliarviointeja varten ja miksi ne poikkeavat AKT-maita koskevista suuntaviivoista — kun väliarviointien tavoitteet kerran ovat samat kaikkien kehitysmaiden kohdalla?

3. Minkälaista tiedotuspolitiikkaa komissio soveltaa väliarviointiprosessiin?

4. Minkälaisia suunnitelmia komissiolla on Aasiaa ja Latinalaisen Amerikan maita koskevien maakohtaisten strategia-asiakirjojen ja väliarviointien suhteen vuosina 2003—2004?

Christopher Pattenin komission puolesta antama vastaus

(14. tammikuuta 2004)

On tärkeää korostaa, että komission lähetystöjä Aasian ja Latinalaisen Amerikan maissa (ALA) kehotettiin kuulemaan hallitusta ja kansalaisyhteiskuntaa valmistellessaan maakohtaisia strategia-asiakirjoja. Vaikka päätoimipaikan ja lähetystöjen osallistuminen saattaa vaihdella alueittain, minkään alueen maakohtaisten strategia-asiakirjojen osalta ei pidä paikkansa, että ne olisi kirjoitettu ”virkamiesten työpöytien takana Brysselissä”.

Mitä tulee väliarviointia koskeviin suuntaviivoihin, komissiolla on velvollisuus ottaa kansalaisyhteiskunta ja valtiosta riippumattomat toimijat mukaan ohjelmointi- ja täytäntöönpanoprosesseihin ja siten kuulla asianosaisia tahoja. Nämä kuulemiset ovat keskeinen arviointia koskeva vaatimus.

Maakohtaisia strategia-asiakirjoja koskevan prosessin johdonmukaisuuden ja tasaisen korkean laadun säilyttämiseksi on päätetty, että kaikkien alueiden maakohtaisiin strategia-asiakirjoihin sovelletaan tiettyjä perusperiaatteita.

Kehitysyhteistyön ja ulkosuhteiden pääosastojen johtajat hyväksyivät 7. lokakuuta 2003 yksiköiden välisen laatutukityöryhmän asiakirjan ”Framework for Assessing, revised Strategy and Programming Documents”, joka perustuu maakohtaisten strategia-asiakirjojen väliarviointia koskevissa neuvoston päätelmissä (1) annettuihin suuntaviivoihin ja jossa asetetaan väliarviointia koskevat perusperiaatteet.

Sekä Aasian että Latinalaisen Amerikan alueet ovat osallistuneet maakohtaisten strategioiden ja ohjelmien väliarviointiin. Tämän arvioinnin pohjalta valmistellaan useita tarkistettuja strategioita ja ohjelmia. On hyvin tärkeää huomauttaa, että kun otetaan huomioon ohjelmointikauden pituus, Aasiaa ja Latinalaista Amerikkaa koskevat väliarvioinnit on aloitettava paljon varhaisemmassa vaiheessa kuin Afrikan, Karibian ja Tyynenmeren maiden (AKT) arvioinnit. Lisäksi arviointi on suoritettava täysin ALA-asetuksen mukaisesti, jolla säännellään yhteisön yhteistyötä näillä alueilla.

Väliarvioinnissa keskitytään neljään keskeiseen vaatimukseen:

— Maan tärkeimmät poliittiset, taloudelliset ja sosiaaliset kehityssuuntaukset — strategian ajantasaisuuden varmistaminen.

— Yhteisön/unionin uusien poliittisten tavoitteiden ja sitoumuksien huomioon ottamisen ja toteuttamisen varmistaminen.

— Tulokset, suoritus ja saadut kokemukset, siinä määrin kuin niitä on tässä vaiheessa mahdollista arvioida.

— Laadun parantaminen tarpeen mukaan — strategia-asiakirjojen laadun jatkuva parantaminen, erityisesti joidenkin ensimmäisen sukupolven maakohtaisten strategia-asiakirjojen puutteiden korjaaminen.

Tarkistetut asiakirjat toimitetaan yksiköiden väliselle laatutukityöryhmälle ja asianosaisille seurantakomiteoille olemassa olevien menettelyjen ja suuntaviivojen mukaisesti. ALA-alueen osalta nämä asiakirjat toimitetaan muutaman seuraavan kuukauden kuluessa.

(1) Neuvoston päätelmät, annettu 18. maaliskuuta 2003, maakohtaisten strategia-asiakirjojen yhteisestä kehyksestä, hyväksytty ilman keskustelua, Doc. 6377/03.